**בריטני לורן מיינרד** (באנגלית: **Brittany Lauren Maynard**;‏ 19 בנובמבר 1984 – 1 בנובמבר 2014) הייתה אמריקאית אשר אובחנה במחלה סופנית והחליטה לסיים את חייה באמצעות המתת חסד. סיפור מחלתה תועד באמצעי התקשורת, וכלל גם את מאמציה לקדם את חוקי "הזכות למות בכבוד" בארצות הברית.

ביוגרפיה
--------

מיינרד נולדה באנהיים, קליפורניה. היא אובחנה כחולה במחלת הסרטן, עם גידול מוחי מסוג גליובלסטומה רב-צורנית בינואר 2014 בהיותה בת 29. בעקבות האבחון, היא עברה ניתוח ראש באזור האונה הרקתית כדי לעצור את התפתחות הגידול. אך באפריל באותה שנה, אבחון נוסף קבע כי הגידול חזר והוא ממשיך בקצב התפתחותו, והרופאים העריכו כי נותרו למיינרד שישה חודשים לחיות.

מיינרד עברה מקליפורניה לפורטלנד שבמדינת אורגון מתוך כוונה לנצל את חוק "הזכות למות בכבוד" במדינה, אחת מחמש המדינות האמריקניות אשר מתירות המתת חסד. מיינרד התבטאה כי "לאחר חודשים של מחקר, אני ומשפחתי הגענו למסקנה הכואבת שאין טיפול שיציל את חיי, והטיפולים המומלצים יהרסו את הזמן שנשאר לי בחיים". בחודשים האחרונים לחייה חברה מיינרד למלכ"ר הנקרא "חמלה ובחירה" (באנגלית: "Compassion & Choices"), הפועל למען הסדרה בחוק של המתות חסד, והקימה קרן הקרויה על שמה למען אותה מטרה. באוקטובר 2014 מיינרד פרסמה מאמר באתר CNN שכותרתו "הזכות שלי למוות עם כבוד בגיל 29".

מיינרד תכננה לסיים את חייה ב-1 בנובמבר, אולם ב-29 באוקטובר ציינה כי היא עדיין לא חושבת שזהו הזמן המתאים, מכיוון שהיא עדיין חשה שמחה יחד עם משפחתה וחבריה, על אף שמצבה הידרדר והיא סובלת מהתקפים. ב-2 בנובמבר פורסם כי מיינרד הלכה לעולמה ב-1 בנובמבר, כשהיא מוקפת במשפחתה הקרובה וביקיריה, לאחר שנטלה כמות גדולה של סמי הרגעה שניתנו לה במרשם רופא.

מרסיה אנג'ל, לשעבר העורכת הראשית של כתב העת המדעי "New England Journal of Medicine", כתבה כי מיינרד הפכה ל"פנים החדשות" של התנועה הפועלת למען זכות של חולים במחלות סופניות לסיים את חייהם באופן מהיר ואנושי יותר.

חיים אישיים
-----------

מיינרד סיימה תואר ראשון באוניברסיטת קליפורניה בברקלי ותואר שני באוניברסיטת קליפורניה באירוויין בחינוך. טיילה רבות באזור דרום-מזרח אסיה, ולימדה בבתי יתומים בקטמנדו, נפאל. בספטמבר 2012 נישאה לדניאל דיאז, לאחר היכרות של חמש שנים.

קישורים חיצוניים
----------------

* אתר הקרן על שמה של בריטני מיינרד
* גיל תמרי, המתת החסד שמסעירה את ארה"ב: חולת סרטן החליטה לשים קץ לחייה, באתר של "רשת 13", 27 באוקטובר 2014 (במקור, מאתר "nana10") סרטונים
* טטיאנה הופמן, ‏"ביום שבת אשים קץ לחיי", באתר ‏מאקו‏, 28 באוקטובר 2014
* ארה"ב: הצעירה החולה סיימה את חייה במועד שבחרה, באתר וואלה!‏, 3 בנובמבר 2014
* רויטרס, ‏אחרי הסערה ברשת: המתת חסד לצעירה, באתר ‏מאקו‏, 3 בנובמבר 2014
* החולה הסופנית בחרה ומתה. מחאתה עבדה?, באתר ynet‏, 4 בנובמבר 2014
* נטעלי גבירץ, ‏חודשיים אחרי מותה: בעלה של בריטני מיינראד מדבר, באתר ‏מאקו‏, 14 בינואר 2015

הערות שוליים
------------

1. ↑  Brittany Maynard, ‘Death With Dignity’ Ally, Dies at 29, באתר הניו יורק טיימס, 3 בנובמבר 2014 (באנגלית)
2. ↑  החולה הסופנית שתכננה למות: זה לא הזמן, באתר ynet, 30 באוקטובר 2014
3. ↑  Cancer patient Brittany Maynard, 29, has scheduled her death for Nov. 1, באתר וושינגטון פוסט, 8 באוקטובר 2014 (באנגלית)
4. 1 2  החולה הסופנית סיימה חייה במועד שבחרה, באתר ynet, 3 בנובמבר 2014
5. ↑  אתר למנויים בלבד Nick Allen,Nickallen, ‏Cancer sufferer: Why I'm choosing to die on Nov 1 aged 29, The Telegraph, 8 October 2014
6. ↑  ארה"ב: הצעירה החולה סיימה את חייה במועד שבחרה, באתר וואלה!‏, 3 בנובמבר 2014
7. ↑  My right to death with dignity at 29, באתר CNN,‏ 3 בנובמבר 2014 (באנגלית)
8. ↑  "להתראות, עולם. תפיצו אנרגיות טובות": החולה הסופנית בריטני מיינרד שמה קץ לחייה, באתר של "רשת 13", 3 בנובמבר 2011 (במקור, מאתר "nana10")
9. ↑  The Brittany Maynard effect: How she is changing the debate on assisted dying, באתר וושינגטון פוסט, 31 באוקטובר 2014 (באנגלית)
10. 1 2  ביוגרפיה באתר הקרן

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2016163848
* VIAF: 2778148209329200460001
* WorldCat: lccn-no2016163848

 |